ועדת הפנים והגנת הסביבה, כנסת 19, פרוטוקול מספר 262, 2014-03-26 10:00

מירי רגב: בוקר טוב, אני פותחת את ישיבת ועדת הפנים והגנת הסביבה של הכנסת לדיון במהלך הפגרה בסוגיית היערכות ממשלת ישראל ומשרדי הממשלה לקראת הפעימה הרביעית, כפי שפורסמה, שאמורה להיערך בשבועיים הקרובים, או איני יודעת בדיוק מתי כי יש כל מיני ידיעות חדשות.

מירי רגב: אני רוצה להתייחס בפתח דבריי למספר נושאים שעלו בהקשר לאסירים הביטחוניים.

מירי רגב: התפרסמה הבוקר ידיעה, לפיה ארצות-הברית מציעה למדינת ישראל שהיא תשחרר את ג'ונתן פולארד ובתמורה לכך מדינת ישראל תשחרר את האסירים הביטחוניים.

מירי רגב: למען האמת, ניסיתי לקבל את תשובת לשכת ראש הממשלה אך לצערי עד לרגע זה הם לא השיבו לי.

מירי רגב: או שהם לא שמעו על זה, או שהם שמעו על זה ודנים על ההצעה.

מירי רגב: מפה אני קוראת לראש הממשלה לא לעשות קישור בין השחרור של פולארד לשחרור של האסירים הביטחוניים.

מירי רגב: פולארד אמור היה להשתחרר מהכלא מזמן.

מירי רגב: אמרתי את זה במספר נאומים שלי, במספר בקשות לראש הממשלה, כולל במכתבים שכתבתי לראש הממשלה.

מירי רגב: נכון שיונתן פולארד ישוחרר אך אין לזה קשר לאסירים ביטחוניים.

מירי רגב: האסירים הביטחוניים לא צריכים להשתחרר.

מירי רגב: הם רוצחים, הם טרוריסטים, הם צריכים להישאר בכלא.

מירי רגב: אפרופו, אולי ראש הממשלה ילמד מהנשיא אובמה, שאפילו מרגל לא רצה לשחרר, אז קל וחומר בוודאי לא רוצחים וטרוריסטים.

מירי רגב: לכן אני קוראת לראש הממשלה לדחות את ההצעה הזאת, עם כל הכאב, כי אני רוצה שג'ונתן פולארד ישוחרר, אבל המשוואה הזאת, שג'ונתן פולארד ישוחרר לטובת אסירים ביטחוניים, לא נכונה.

מירי רגב: שאלו אותי הבוקר למה הובלתי את המהלך לשחרור גלעד שליט וכן הייתי מוכנה לשחרר אסירים ביטחוניים.

מירי רגב: משום שהחמאס זה לא ארצות-הברית, כי החמאס היו יכולים להרוג את החייל שלנו גלעד שליט, כי החמאס הם בעצמם טרוריסטים והיה סיכון רציני מאוד לחייו של גלעד שליט.

מירי רגב: על ארצות-הברית אני סומכת שידאגו לשלומו של פולארד וישחררו אותו אחרי שהיה כל-כך הרבה שנים בכלא.

מירי רגב: ההשוואה הזאת לא נכונה, לא בין גלעד שליט לפולארד ולא המשוואה שמנסים עכשיו להכניס את ראש הממשלה אליה, של שחרור ג'ונתן פולארד תמורת אסירים ביטחוניים.

מירי רגב: לכן אני קוראת לראש הממשלה לא לשחרר אסירים ביטחוניים.

מירי רגב: אבל, משום שההחלטה הזאת לא מגיעה לכנסת וועדת הפנים והגנת הסביבה, המפקחת על המשרד לביטחון פנים, ובין היתר על השב"ס, יכולה רק להביע את עמדתה הציבורית ולהוביל את העמדה הציבורית הזאת, חשבתי שנכון לקיים את הדיון הזה היום כדי לשמוע משירות בתי-הסוהר לאיזה מועד הוא נערך לשחרור האסירים, מי הם האסירים שכלולים ברשימת השב"ס לשחרור, האם בתוך רשימת האסירים מצויים ערבים ישראלים, האם הרשימה כבר סגורה והועברה לשב"ס, האם אתם בקשר עם המשפחות של האסירים שאמורים להשתחרר, האם השב"ס אכן קיבל רשימת אסירים ערבים ישראלים שמשוחררים לתוך שטח מדינת ישראל ולאן אתם מתכננים להעביר את האסירים.

מירי רגב: מלשכת ראש הממשלה אני מבקשת לשמוע מה הקריטריונים שעל-פיהם אתם ממליצים לראש הממשלה ולמשרד המשפטים מי הם האסירים שאמורים להשתחרר, האם באמת יש שם קריטריונים גם לגבי ערביי ישראל, ואם כן מדוע לא מביאים קריטריונים לגבי אסירים יהודים.

מירי רגב: אם משחררים רוצחים – ואני נגד רוצחים, יהודים וערבים – אבל אם משחררים רוצחים ישראלים ערבים שישחררו גם רוצחים ישראלים יהודים.

מירי רגב: למה לא?

מירי רגב: אז אני רוצה לשמוע גם את העמדה שלכם.

מירי רגב: חבר הכנסת פייגלין, אתן לך כמובן את זכות הדיבור, אם אתה רוצה עכשיו ואם לא אז אחרי ההתייחסות של המשרדים הרלוונטיים.

מירי רגב: קודם כול ביקשו לדבר ארגוני משפחות הנפגעים.

מירי רגב: שלמה לא נמצא פה.

מירי רגב: נמצאים פה נציגי משפחתו של עמי פופר.

מירי רגב: יש כאן נציגים מארגון "חננו" שגם ביקשו לדבר.

מירי רגב: זה קשור ליהודים.

מירי רגב: ביקשו ממני להגיע לכאן אנשים שנמצאים באוהל מחאה.

מירי רגב: הם לא נמצאים כאן.

מירי רגב: יש כאן גורם אחר ממשפחות שכולות?

מירי רגב: לא.

מירי רגב: תדברו קודם כול אותם, לפני שנשמע את התייחסויות הממשלה, כדי שנציגי הממשלה יתייחסו גם לסוגיה הזאת.

מירי רגב: בבקשה תציגי את עצמך לטובת הפרוטוקול, מי את, את מי את מייצגת ולטובת מה את כאן.

<עופרה בר-ששת: בוקר טוב.

<עופרה בר-ששת: שמי עופרה בר-ששת.

<עופרה בר-ששת: אנחנו פה מטעם משפחת האסיר עמי פופר.

מירי רגב: תציגי בכמה מילים בגין איזו עבירה עמי פופר יושב בכלא.

<עופרה בר-ששת: עמי פופר נמצא בכלא מזה 24 שנים בשל הרג של 7 ערבים.

<עופרה בר-ששת: הוא עשה את המעשה כתוצאה מכך שהוא עבר אונס בגיל 13, לא מתוך אידיאולוגיה להרוג ערבים.

<עופרה בר-ששת: הוא פשוט עבר טרגדיה, לא ידע להתמודד איתה בחיים שלו ועשה את מה שעשה.

<עופרה בר-ששת: הוא לא קיבל סיוע.

מירי רגב: מה הדרישה שלכם?

מירי רגב: למה אתם פה?

<עופרה בר-ששת: אנחנו רוצים איזון ומחווה.

<עופרה בר-ששת: בדיוק כפי שמשפחות המחבלים מקבלות את היקירים שלהן אנחנו מבקשים את היקירים שלנו.

<עופרה בר-ששת: בסך הכול יש לנו בכלא פחות מ-10 אסירים על אותו רקע, כאשר עמי פופר הוא הבכיר ביותר ביניהם.

<עופרה בר-ששת: הוא יושב בכלא מזה 24 שנים והוא נאסר עוד לפני הסכמי אוסלו.

<עופרה בר-ששת: הוא גם עומד בקריטריונים שקבעה הממשלה הזאת.

<עופרה בר-ששת: פרט לכך, אני סבורה ש-24 שנים – אפקט המאסר איבד כבר את הטעם שלו.

<עופרה בר-ששת: אנחנו רוצים את אותו דבר.

<עופרה בר-ששת: אנחנו לפני חג החירות, ויש את הפעימה הרביעית, שבה ייכללו גם 14 אסירים ערבים ישראלים.

<עופרה בר-ששת: אנחנו חושבים שמגיע לנו אותו מעמד.

<עופרה בר-ששת: אדרבה, אם חג החירות בפתח שיעשו את זה.

<עופרה בר-ששת: אני חושבת שאף אחד לא יקום ויגיד שהוא נגד השחרור של היהודים.

<עופרה בר-ששת: ברצוני לציין גם שלא רק המשפחות חושבות כך אלא גם נשיא המדינה עזר ויצמן זכרונו לברכה וגם שרי המשפטים בעבר דוד ליבאי וצחי הנגבי חשבו כמונו והביעו את דעתם, גם בכתב, והבטיחו לנו שביום שישוחררו אסירים "עם דם על הידיים" ישוחררו גם האסירים היהודים.

<עופרה בר-ששת: אני חושבת שזה הזמן והעיתוי והמקום לשחרר אותם.

מירי רגב: אני רוצה להגיד בעניין הזה שהחתמתי 30 חברי כנסת, ביחד עם ארגון "חננו" שהוביל את העניין הזה, כמובן עם חברי חבר הכנסת פייגלין, 30 חברי כנסת חתמו על מכתב פנייה שלנו לראש הממשלה.

מירי רגב: כתבנו שאנחנו באופן עקרוני מתנגדים לשחרור מחבלים רוצחים על רקע ביטחוני, אבל אם החליט ראש הממשלה לעשות את זה אז בתוך המחווה הזאת הוא צריך לשחרר גם את האסירים הרוצחים היהודים.

מירי רגב: שלחנו לו מכתב, 30 חברי כנסת, ואני מקווה שהוא יתייחס לזה כאשר יוחלט מתי לשחרר ואת מי.

<עופרה בר-ששת: אני רק רוצה לומר, הוא כבר שחרר רוצחים "עם דם על הידיים", למרות שהיו הבטחות בעבר שלא ישוחררו רוצחים "עם דם על הידיים".

<עופרה בר-ששת: אין שום סיבה, שום עילה להגיד שלא ישחררו את האסירים היהודים.

<עופרה בר-ששת: אין שום עילה.

<עופרה בר-ששת: זה היה צריך להיות.

<עופרה בר-ששת: ביום ששחררו אסיר ערבי "עם דם על הידיים" היו צריכים לשחרר לפחות אסיר אחד שלנו.

<עופרה בר-ששת: אם על כל אחד שלנו היו משחררים 26 אסירים ערבים היו כבר משתחררים כל האסירים היהודים.

מירי רגב: תודה רבה לך.

מירי רגב: אתה רוצה להגיד משהו, יו"ר עמותת "חננו"?

מירי רגב: בהמשך.

מירי רגב: חבר הכנסת פייגלין, בבקשה.

משה זלמן פייגלין: נוצר כאן מצב מטורף, אין דרך אחרת להגדיר אותו, פשוט מצב מטורף, שבו כשרוצח ערבי נכנס לכלא זה רק עניין של זמן עד ששילוב של לחץ טרוריסטי, מצד אחד, כלומר סוג של פיגוע מיקוח דוגמת חטיפת גלעד שליט יוביל לכך שהוא ישוחרר, או לחץ בינלאומי, מצד שני, יוביל לכך שהוא ישוחרר.

משה זלמן פייגלין: כלומר, רוצח ערבי שנכנס לכלא – אנחנו מדברים על רוצח, אני כרגע לא מדבר אם כן ישראלי או לא ישראלי, כל רוצח – זוכה מייד לשיתוף פעולה, הן של ארגוני הטרור והן של מדינות המערב, ובראשן ארצות-הברית.

משה זלמן פייגלין: אלה לוחצים מלמטה, באמצעות טרור ובאמצעות מלחמה בפועל, ואלה לוחצים באמצעות לחץ בינלאומי ומביאים בסופו של דבר בפועל לשחרורו.

משה זלמן פייגלין: ואילו רוצח יהודי – שזה כמובן דבר חמור ביותר ללא ספק, אף אחד פה לא מנסה לעודד או להגן על מעשים שכאלה – נמצא בסיטואציה אחרת לחלוטין, הוא כמובן בודד במערכה.

משה זלמן פייגלין: בעיקרון, לא אלה ולא אלה היו צריכים להיות משוחררים.

משה זלמן פייגלין: אבל מכיוון שזה המצב, לפחות אותם ארגוני טרור ואותה מדינה – ותיכף אדבר על ארצות-הברית ועל הצורה שהיא נוהגת, ארחיב מעט את הדיבור על כך – צריכים לדעת שכאשר הם מפעילים את אותו לחץ הם מביאים לשחרורם גם של יהודים.

משה זלמן פייגלין: בצורה הזאת אולי יחשבו פעמיים לפני שהם מפעילים את אותו לחץ, אולי איזה גורם נוסף יגרום להם לשקול את שיקוליהם.

משה זלמן פייגלין: אני רוצה לומר לך, גברתי יושבת-הראש, שהאמריקאים עמדו על כך, בארבע הפעימות של השחרור הנוכחי, שבין המשוחררים – שימו לב – לא יהיו רוצחים ערבים, טרוריסטים ערבים שהרגו אזרחים אמריקאים.

מירי רגב: הם שומרים על כבוד האומה שלהם.

מירי רגב: אנחנו צריכים ללמוד מהאמריקאים.

משה זלמן פייגלין: שימי לב מה קורה כאן.

משה זלמן פייגלין: הם מפעילים לחץ על מדינת ישראל לשחרר מחבלים שהרגו יהודים, זה בסדר, אבל תובעים שברשימת המשוחררים לא יהיו בשום אופן אותם אלו שאיתרע מזלם ואותם יהודים שהם הרגו הם אזרחים אמריקאים.

משה זלמן פייגלין: כלומר, יש כאן מוסר כפול, יש כאן צביעות בלתי רגילה.

משה זלמן פייגלין: יש כאן בהחלט הורדת מסכה.

מירי רגב: נכון מה שהוא אומר, נציגת משרד ראש הממשלה?

מירי רגב: האמריקאים דורשים שברשימת האסירים הטרוריסטים שמשתחררים לא יהיו רוצחים של אזרחים אמריקאים?

<ד': אני לא ממשרד ראש הממשלה עצמו.

<ד': אני לא מכירה דרישה כזאת.

מירי רגב: נציגת השב"ס, את מכירה דרישה כזאת?

<רונית זר: לא.

משה זלמן פייגלין: העניין פורסם בצורה גלויה.

<מאיר אינדור: היתה דרישה מגורם אחד, לא הגורם המדיני.

<מאיר אינדור: יש שם הרי גורמים רבים בארצות-הברית.

מירי רגב: כלומר, פנייה כזאת היתה.

<מאיר אינדור: היתה פנייה ספציפית בעניין שחרור של מי שרצח את פרידריך רוזנפלד, אזרח אמריקאי, אדם בודד בארץ, שנרצח על-יד אריאל.

<מאיר אינדור: לגביו היתה מחאה, כפי שהיתה גם מחאה באפגניסטן נגד שחרור קבוצת רוצחי אמריקאים ובריטים.

משה זלמן פייגלין: אני מודה לך שביססת את הנתון שאמרתי כאן.

משה זלמן פייגלין: בכל אופן, האמריקאים בהחלט יודעים להבדיל בצורה נבזית בין דם לדם, כאשר הם באים בדרישות למדינת ישראל לשחרר רוצחים אבל לא חלילה רוצחים של בעלי אזרחות אמריקאית.

משה זלמן פייגלין: מדובר כאן בהתנהלות נבזית, אין לי דרך אחרת להגדיר אותה.

משה זלמן פייגלין: מדינת ישראל צריכה לדחות על הסף את הדרישה הזאת.

משה זלמן פייגלין: דמם של יהודים שלא איתרע מזלם להיות אזרחי ארצות-הברית אינו סמוק פחות מדמם של אזרחים ישראלים שמשום מה יש להם אזרחות שכזאת.

משה זלמן פייגלין: כאשר אתה כבר לוחץ ומייצר את אותה משוואה עליך לדעת שבאותה משוואה צריכים להימצא כל בני האדם, לא רק ערבים אלא גם יהודים.

משה זלמן פייגלין: טוב עשית שהזכרת גם את העניין של יונתן פולארד, אחינו יהונתן שנמק בכלאו, שעוד מעט נכנס לשנתו השלושים בכלא, לא בגין רצח, גם לא בגין פגיעה באינטרסים של ארצות-הברית, אגב.

מירי רגב: אני מבטיחה לך שמי שהיה מעורב בטרור ב-11 בספטמבר לא היה משתחרר בחיים מן הכלא בארצות-הברית.

משה זלמן פייגלין: דעתי שונה, אבל זה לא משנה.

משה זלמן פייגלין: ההתנהלות הזאת, שמבדילה בין מי שהוא אמריקאי לבין מי שאינו אמריקאי, בין מי שהוא יהודי לבין מי שאינו יהודי, זאת התנהלות שאי אפשר לכנות אותה בשם אחר מאשר התנהלות גזענית.

משה זלמן פייגלין: זה בדיוק מה שזה.

משה זלמן פייגלין: זה הבדלה בין דם לדם על בסיס גזעי.

משה זלמן פייגלין: לא ייתכן שמדינת ישראל, שממשלת ישראל תיתן לעניין הזה יד, כאשר הקריטריון לשחרור רוצחים ערבים הוא א' ואילו הקריטריון לשחרור רוצחים יהודים הוא ב', רק בגלל שלרוצחים הערבים יש מעצמה, מצד אחד, שלוחצת, וארגוני טרור, מצד שני, שלוחצים לשחרר אותם.

מירי רגב: תודה רבה לך חבר הכנסת פייגלין.

מירי רגב: אני מבקשת לתת את זכות הדיבור למאיר אינדור, שבאמת מגיע לכל הישיבות בסוגיה הזאת ופועל בעניין הזה, בבקשה.

מירי רגב: לאחר מכן ביקש את זכות הדיבור אליחי בן ישי.

<מאיר אינדור: אליחי בן ישי הוא אחיה של רות פוגל זיכרונה לברכה וגיס של הנרצחים באיתמר.

<מאיר אינדור: שמי מאיר אינדור, אני נמצא כאן מטעם ארגון נפגעי הטרור "אלמגור" ומשמש שם כמנהל הארגון ואחד המייסדים שלו.

<מאיר אינדור: הייסוּד של הארגון מבטא את המצוקה.

<מאיר אינדור: יסודו של הארגון בצורך לייצר פלטפורמה לנפגעי הטרור בדרישה לצדק.

<מאיר אינדור: יש ארגוני נפגעי עבירה אחרים.

<מאיר אינדור: אני רוצה להגיד גם לנוכחים פה, גם לאנשי המערכת הממשלתית וגם לחברי הכנסת שיש לקונה.

<מאיר אינדור: יש איזה חלל שבו נפגעי עבירה יכולים לבטא ואפילו להשפיע גם על גזרי-דין וגם על חנינות, ואילו אצל נפגעי טרור יש איזו חסות לפוגעים, לטרוריסטים שפוגעים בישראלים, להם יש מטריית הגנה שנקראת במינוח "נימוקים מדיניים".

<מאיר אינדור: זה להוסיף חטא על פשע מפני שבעצם אומרים כאן שהרוצחים האלה שפגעו בישראלים עושים את זה מטעמים מדיניים, כלומר נותנים הצדקה למעשה הרצח.

<מאיר אינדור: מאחר והרצח נעשה מטעמים מדיניים או לאומיים או ערכיים, לשיטתם של הפלסטינים, אז זה פלנטה אחרת ששם בעצם לנו אין גישה.

<מאיר אינדור: האנשים בבית-המשפט העליון מנידים את ראשם עם כל הצער, אבל זה נגזרת אחרת.

<מאיר אינדור: זה הצדקה של מעשה טרור.

<מאיר אינדור: חבר הכנסת פייגלין דיבר פה, בצדק, על האמריקאים.

<מאיר אינדור: אני פונה אל מערכת הצדק הישראלית, שבה יש מחסה תחת מטריית ההגנה של אבו מאזן ואנשיו ואנחנו משתתפים במצג הזה, שבו אומרים שהמשפחה של אליחי בן ישי רצחו אותה לכאורה מנימוקים מדיניים ולכן נתייחס אל הרוצחים אחרת.

<מאיר אינדור: אי אפשר להסוות את זה.

<מאיר אינדור: אומרים "ידנו הארוכה תשיגם".

<מאיר אינדור: ידנו הארוכה תשיגם וידנו הקצרה ממהרת לשחרר אותם בשל הנימוקים הללו.

<מאיר אינדור: על זה אנחנו נלחמים.

<מאיר אינדור: תבינו שכאשר נפגע טרור שומע את זה ורואה שנפגעת אונס מקבלת התייחסות נכונה, ובצדק, וכך גם נפגעי רצח מכל מסיבה אחרת ואילו פה יש איזה סטנדרט אחר, זה משגע את קהילת נפגעי הטרור, את רובם, לא כולם, זה פשוט מטריף אותם.

<מאיר אינדור: בכל שחרור של מחבלים שנעשה נוספת מאסה, עד מאסה קריטית, שגורמת לאנשים גם היפגעות נפשית, מעבר לסובב אותם.

<מאיר אינדור: אביא פה כדוגמה את המקרה הנורא של ידידנו פירסטטר ששכל את בתו סמדר בפיגוע בקו 37 והוא נפטר לפני כמה חודשים מהתקף לב.

<מאיר אינדור: שאלתי את אמו שגרה בירושלים, כאשר הלכתי לניחום אבלים: גברת פירסטטר, מה כל-כך חרה לו?

<מאיר אינדור: אז היא אמרה: אתה לא מבין.

<מאיר אינדור: הבן שלי הוא הבן של השופט פירסטטר מארגנטינה שהיה ידוע כשופט המחוז השואף לצדק והבן הזה לחם עד בית-המשפט העליון שכל חברי החוליה שפגעו באוטובוס בקו 37 יישבו בכלא.

מירי רגב: אני מודה לך.

מירי רגב: אנחנו רוצים להתקדם ולשמוע את תשובת גורמי הממשלה.

<מאיר אינדור: תני לי לסיים את הנקודה, בבקשה.

<מאיר אינדור: זה הכריע אותו, זה גמר לו את החיים כאשר הוא ראה בסוף שמשחררים אותם.

<מאיר אינדור: אנחנו נמצאים פה בסיטואציה שצריך לתקן אותה, וראש וראשון, כפי שאמרתי לשרת המשפטים – היא נמצאת בקונפליקט של אינטרסים.

<מאיר אינדור: מצד אחד, מערכת הצדק והמשפט קורסת על-ידי השחרורים, אבל מצד שני, היא מחויבת למשא ומתן המדיני, שאצלה זה העניין המרכזי.

<מאיר אינדור: שרת המשפטים צריכה להחליט בין שני הדברים, להיפרד מאחד התיקים.

מירי רגב: איזה משא ומתן?

מירי רגב: היא עוד לא הביאה שום דבר במשא ומתן.

מירי רגב: בינתיים רק שילמנו מחיר.

<מאיר אינדור: זה פרשה אחרת.

מירי רגב: אנחנו רגילים שציפי לבני לא מביאה את הסחורה.

<מאיר אינדור: זה פרשה אחרת.

<מאיר אינדור: אני אומר שגם אם היא תביא את הסחורה, להביא את הסחורה על גב דמם של הנפגעים זה סחורה פגומה מאוד-מאוד.

דוד צור: חשבתי שזה דיון על האסירים.

<מאיר אינדור: דוד צור, יש לי הערה אישית אליך.

<מאיר אינדור: אני מבין שאתה חבר שלה.

<מאיר אינדור: אתה גם איש ביטחון.

מירי רגב: הוא חבר שלה?

מירי רגב: יש הבדל בין להיות איש מפלגתה לבין להיות חבר שלה.

<מאיר אינדור: אני מניח שיש חברות ביניהם.

<מאיר אינדור: אני חושב שאתה צריך להיות פה במקומי ולצעוק את הצעקה.

<מאיר אינדור: אני שנפצעתי בטרור כדי לפקוד ארבעה, ואתה יודע מה המשמעות, אתה יודע מה המשמעות של חיילי צה"ל שנשלחים על-ידכם, על-ידינו לתפוס אותם, שפועלים לילות כימים, ובסוף בעצם אומרים: אה, אנחנו תופסים אותם על תנאי כדי שישוחררו במשא ומתן מדיני.

<מאיר אינדור: זה גם מוזיל את היכולת ואת המוטיבציה של חיילי צה"ל.

דוד צור: מכיוון שפנית אליי ישירות אני רוצה לענות לך בקצרה.

דוד צור: עמדתי האישית בעבר, בהווה ובעתיד היתה ונותרה ששחרור של רוצחים מחבלים הוא לא מוסרי, הוא לא ערכי וגם לא תורם לשום דבר, בטח לא ללחימה בטרור ולדעתי גם לא למשא ומתן.

דוד צור: אמרתי את זה, כתבתי את זה, השמעתי את זה מעל כל במה.

דוד צור: זאת עמדתי העקרונית.

<מאיר אינדור: אני שוקל לעבור למפלגה שלך.

<מאיר אינדור: ..

מירי רגב: סליחה, מה קורה פה?

דוד צור: אני מוחה על דברים שנאמרו לגבי שרת המשפטים, על קבלות או לא קבלות.

מירי רגב: על זה נדבר אחר-כך.

מירי רגב: חברים, נמשיך את הדיון.

מירי רגב: אני מבקשת לשמוע את אליחי בן ישי, בבקשה, לאחר מכן שרה העצני ואז נעבור לשמוע את נציגת לשכת ראש הממשלה על הקריטריונים ואת רונית זר, ראש מחלקת האסיר בשירות בתי-הסוהר לגבי היערכות של השב"ס, עם כל השאלות ששאלתי אותך בעניין הזה.

מירי רגב: אליחי בן ישי, בבקשה.

<אליחי בן ישי: אנו מצויים כבר כמה חודשים, אני וכל המשפחה, ואני רואה גם משפחות אחרות כמונו, באווירה מאוד-מאוד-מאוד קשה.

<אליחי בן ישי: יש איזו הרגשה שההיגיון הפשוט והמוסר הפשוט נרמסים עד לעפר, באמת, ממש.

<אליחי בן ישי: חוסר ההיגיון אצל מנהיגינו ואצל האנשים שתומכים בשחרור האסירים מחלחל גם אל העם.

<אליחי בן ישי: כלומר, הדברים ההגיוניים והפשוטים לא מובנים.

<אליחי בן ישי: אתמול היתה איזו קבוצה של חניכים שהגיעה למאהל המחאה שבו אנחנו נמצאים ודיברתי איתה קצת.

<אליחי בן ישי: ראיתי שבאמת אצל ילדים לפעמים הדבר קצת יותר מובן מאשר אצל מבוגרים.

<אליחי בן ישי: מבוגרים פתאום מביאים כל מיני שיקולים לוגיים, על הקפאות בנייה ודברים פוליטיים, למרות שהשיח פה לחלוטין לא פוליטי אלא יש פה איזה היגיון מאוד-מאוד פשוט שנפגע ונרמס.

<אליחי בן ישי: אני מייצג פה אותי ואת בני משפחתי, ואני מרגיש שיש עוד משפחות שכולות שמצטרפות לקול הזה.

<אליחי בן ישי: אנחנו מרגישים שכל ניסיון להפוך את הדיון על שחרור המחבלים מדיון ערכי-מוסרי, דיון שסוחב את כל העם היהודי מאחוריו, בגלל שזה באמת דיון על ערך יהודי, אנחנו דבקים בחיים ומרגישים שלדבוק בחיים זה ערך יהודי, ולדבוק בחיים לפעמים אומר גם לחסל את הרע.

<אליחי בן ישי: אנחנו מרגישים שלא נכון שהדיון הופך מדיון ערכי לדיון שהוא לא ערכי אלא דיון פוליטי שבו מדברים על הקפאות בנייה ועל שחרור יונתן פולארד.

<אליחי בן ישי: שחרור יונתן פולארד הוא לא נושא פוליטי, אולם לעניות דעתי הנושא הזה לא קשור.

<אליחי בן ישי: יונתן פולארד צריך להשתחרר, אבל זה נושא שלא קשור לשחרור מחבלים.

<אליחי בן ישי: שחרור מחבלים פשוט אסור שיהיה.

<אליחי בן ישי: אומרים: ניתן לכם את יונתן פולארד במקום.

<אליחי בן ישי: זה לא קשור לעניין.

<אליחי בן ישי: העניין הוא שפשוט אסור לשחרר מחבלים, כי זה דבר שנוגד את המוסר.

<אליחי בן ישי: אנחנו זועקים היום, ובכלל כבר כמה חודשים אנו זועקים כי אנו מרגישים, ראשית, כפי שאמרתי, שזה לדבוק בחיים.

<אליחי בן ישי: עם האמירה שלא צריך לשחרר מחבלים, אנחנו אומרים שמלכתחילה היתה נפתרת הבעיה אם היו הורגים אותם.

<אליחי בן ישי: זה באמת הפתרון.

<אליחי בן ישי: היום אנחנו נמצאים בתוך גלגל שמסתובב ומתגלגל ושיניו משוחות בהרבה-הרבה מאוד דם.

<אליחי בן ישי: הוא הגלגל שמלכתחילה לא פתרו אותו כראוי.

<אליחי בן ישי: זאת אומרת, אדם שרצח אנשים תמימים, על כל הסייגים וכולי, אני חושב שצריך באמת לשבת בוועדה הזאת או בוועדה אחרת ולפתור את העניין הזה.

<אליחי בן ישי: חלק מן הגלגל שנכנסנו אליו הוא מכיוון שלא הרגו אותם מלכתחילה.

<אליחי בן ישי: אם היו הורגים את האנשים האלה מלכתחילה, את הנבלות האלה, לא היינו מגיעים למצב היום.

<אליחי בן ישי: זאת אומרת, מלכתחילה התחלנו בבעיה של חוסר מוסר ואנחנו ממשיכים איתה עד היום.

מירי רגב: חבר הכנסת גטאס, הדובר הוא בן משפחת פוגל.

מירי רגב: מוכרת לך המשפחה הזאת?

מירי רגב: תיכנס לאינטרנט, תקליד "משפחת פוגל" ותקבל היסטוריה יפה עליהם.

מירי רגב: בבקשה.

<אליחי בן ישי: חבר הכנסת גטאס, אני אליחי בן ישי.

<אליחי בן ישי: אני אחיה של רות פוגל שנרצחה יחד עם בעלה אהוד ושלושת ילדיה: יואב, אלעד והדס ביישוב איתמר שבשומרון.

<אליחי בן ישי: אני ממשיך את דבריי.

<אליחי בן ישי: אני אומר שאנחנו ממשיכים עם הבעיה של חוסר המוסר הזה עד היום ולכן אני, כמייצג אותי ואת משפחתי, יוצא פה בשתי קריאות.

<אליחי בן ישי: קריאה ראשונה, אני אומר לכל מי שרוצה לפתור את הבעיה הזאת מלכתחילה, אל לנו להתעסק בקטנות של עכשיו, שזה בכלל שאלה שנמשכנו אליה בלי לשים לב.

<אליחי בן ישי: אנחנו צריכים להתעסק בשאלה המהותית, מה קורה כשאדם קם ובהופעה של רוע בוהק פוגע בחפים מפשע שלא עשו רע לאף אחד מעולם.

<אליחי בן ישי: מה עלינו לעשות לו?

<אליחי בן ישי: אני אומר שבתור עם אנחנו צריכים להגיד שעלינו להרוג את האנשים האלה.

<אליחי בן ישי: צריכה לצאת אמירה ברורה מאוד.

<אליחי בן ישי: אני חושב שהאמירה הזאת מתחילה להישמע יותר ויותר.

<אליחי בן ישי: הדבר השני שאני אומר, אולי צריך להסתכל על שחרור האסירים קצת במחשבה ילדותית ולא בתוך כל המוח שאנחנו נכנסנו אליו של מחשבות ריאליות ושיקוליות, של 'אולי כן ואולי לא'.

<אליחי בן ישי: שחרור אסירים הוא דבר שפוגע בכל היגיון שקיים.

<אליחי בן ישי: אנחנו יכולים ללמוד קצת מבנות בריתנו שמשכנעות אותנו כל-כך לשחרר את המחבלים.

<אליחי בן ישי: הן מעולם לא שחררו מחבלים, הן חושבות שזה דבר נוראי.

<אליחי בן ישי: ברגע שאדם נכנס אצלם לכלא הוא משלם את חובו.

<אליחי בן ישי: אני חושב שזאת האמירה שצריכה לצאת מפה.

מירי רגב: תודה רבה.

מירי רגב: שרה העצני, יושבת-ראש תנועת "ישראל שלי", בין יוזמות אוהל המחאה שנמצא כרגע מול בית ראש הממשלה.

מירי רגב: אני מבינה שהרבה מאוד חברי כנסת וציבור ישראלי מגיע ופוקד את אוהל המחאה.

מירי רגב: בבקשה.

<שרה כהן העצני: אנחנו בתנועת "ישראל שלי" התחלנו את מהלך המחאה נגד שחרור המחבלים בעצם כשהתחילו לדבר על האבסורד הזה.

<שרה כהן העצני: אנחנו מלווים מלכתחילה, מתחילת הדרך, מחודשים יוני-יולי גם משפחות שכולות וגם כל מיני יוזמות מן השטח ומרכזים אותן.

<שרה כהן העצני: הרמנו את הקול הזה נגד שחרור המחבלים.

<שרה כהן העצני: לא ברור איך ראש הממשלה כאשר היה יושב-ראש האופוזיציה התבטא בצורה כל-כך קולחת והגיונית נגד שחרור המחבלים ואילו כיום הוא נכנע פעם אחר פעם ומשחרר את הרוצחים הכי גדולים מהכלא, כולל מי שפגע באמא שנרצחה עם שלושת ילדיה באוטובוס בוער.

<שרה כהן העצני: הזיכרון של נבחרי הציבור שלנו כל-כך נשחק.

<שרה כהן העצני: הזיכרון של הציבור לא נשחק.

<שרה כהן העצני: לצערנו אנחנו רואים שהמאבק הזה הוא מאבק סיזיפי וקשה מכיוון שלציבור אין תקווה.

<שרה כהן העצני: שאלו בסקר של "מאקו" בשיתוף עם מכון "פאנלס" מה הכישלון הכי גדול של הממשלה במלאת שנה לכהונתה.

<שרה כהן העצני: נמצא כי לדעת הציבור הכישלון הכי גדול של הממשלה הוא יוקר המחיה והכישלון במקום השני בחשיבותו הוא שחרור מחבלים, עוד לפני מחאת הדיור.

<שרה כהן העצני: זאת אומרת, הציבור מרגיש פה שעושים עוול.

<שרה כהן העצני: בתפקידי המקצועי אני גם עובדת עם בני נוער מחוץ לארץ בתנועת "ביתר" העולמית, ושם כשמנסים להסביר ליהודי שחי באורוגוואי איך ייתכן שממשלת ישראל משחררת רוצחים, כאשר מנסים להסביר את העניין האובייקטיבי, את העניין הלוגי, כפי שאמר אליחי בן ישי, הם לא מבינים את זה, באמת כי יש כאן עניין ערכי.

<שרה כהן העצני: הציבור מרגיש שיש פה עניין ערכי שהוא פסול, שהוא לא נכון.

<שרה כהן העצני: אני מקווה מאוד שחברי הכנסת יתעשתו ויראו שבאמת לא רק שזה לא נכון, קל וחומר כשלא מקבלים שום דבר בתמורה.

<שרה כהן העצני: יושב-ראש צוות המשא ומתן של הרשות הפלסטינית צוחק עלינו.

<שרה כהן העצני: הוא אומר: אנחנו מחכים רק שתשחררו את כל המחבלים ואז "נפוצץ" את המשא ומתן.

<שרה כהן העצני: אז באה ישראל ואומרת: בסדר, בואו תמשיכו עוד שנה ונשחרר ונתפשט מכל ערכינו.

<שרה כהן העצני: אז אנחנו לא נשתוק ונמשיך לא לשתוק, גם דרך הרשתות החברתיות, גם דרך האינטרנט וגם בשטח.

<שרה כהן העצני: כשצריך להוציא אנשים לשטח אנחנו יוצאים לשטח, בין אם זה מאות אנשים בצעדה למלון "פארק" בנתניה לפני מספר ימים ובין אם זה מול בית ראש הממשלה.

<שרה כהן העצני: היום באמת יגיעו לאוהל המחאה מספר חברי כנסת ובמשך השבוע הגיעו גם נבחרי ציבור.

<שרה כהן העצני: אנחנו כאן.

מירי רגב: תודה רבה.

מירי רגב: אני מבקשת את התייחסותה של ד', נציגת גורמי הביטחון ממשרד ראש הממשלה.

מירי רגב: מה הקריטריונים שעל-פיהם מדינת ישראל החליטה לשחרר את האסירים?

מירי רגב: האם נכללים ברשימת האסירים גם אסירים שהם ערביי ישראל?

מירי רגב: מדוע אסירים יהודים שהם רוצחים לא נכללים בתוך הרשימה הזאת?

מירי רגב: כפי שאמרתי בתחילת הדרך, אני נגד שחרור של כל רוצח מן הכלא, בין אם הוא יהודי ובין אם הוא פלסטיני ערבי, אבל מרגע שהוחלט לשחרר רוצחים למה לא עושים דין שווה גם ליהודים וגם לערבים ולפלסטינים?

מירי רגב: בבקשה.

<ד': גברתי יושבת-הראש, גורמי הביטחון הם לא מי שאמונים על קביעת הקריטריונים.

מירי רגב: הם לא אמונים על כך, אבל הם ממליצים על הקריטריונים.

מירי רגב: אל תלמדי אותנו בישיבה הזאת מה תפקיד גורמי הביטחון.

<עיתונאי: סליחה, אפשר לצלם אותה?

מירי רגב: לא.

מירי רגב: אסור לצלם את הדוברת מכיוון שהיא עובדת בארגון כזה שלא נכון לצלם אותה כרגע.

מירי רגב: אפשר לשדר את הדברים שהיא אומרת.

<עידו בן יצחק: לא רק שזה לא נכון, אלא זה אסור על-פי חוק.

מירי רגב: זה גם אסור על-פי חוק.

מירי רגב: אני כבר מודיעה שאסור על-פי חוק לצלם את הדוברת.

מירי רגב: מותר לצלם אותה מאחור באופן שלא יזהו אותה ומותר גם לשדר את הדברים שהיא אומרת.

מירי רגב: לא מצלמים אותה גם אם הדיון בשידור.

מירי רגב: בבקשה.

<ד': גברתי, השיקולים והתבחינים נקבעים על-פי הדרג המדיני.

<ד': לשכת ראש הממשלה מעבירה את הקריטריונים ולפיהם אנחנו פועלים.

מירי רגב: מה הקריטריונים שהועברו לגורמי הביטחון על-ידי לשכת ראש הממשלה?

<ד': אני לא יכולה להסביר.

מירי רגב: אז לשם מה באת לפה?

מירי רגב: אם את לא יכולה לפרט לנו את הקריטריונים ואת לא יכולה לפרט מה הקריטריונים שהועברו אליך מלשכת ראש הממשלה, אז לשם מה באת לפה?

מירי רגב: כדי להגיד שאי אפשר לצלם אותך?

באסל גטאס: למה את תוקפת אותה?

באסל גטאס: תני לה לדבר.

<ד': באנו על-פי הזמנת גברתי.

<ד': התשובה לוועדה הועברה באמצעות המייל.

<ד': הקריטריונים יוכלו לעבור לוועדה לא בפורום הזה.

דוד צור: את יכולה לענות לנו למשל מאיזה תאריך – דובר שזה אסירים שביצעו את הפעולות שלהם לפני החתימה על הסכם אוסלו.

דוד צור: האם זה חתימת הסכם אוסלו שמתייחסת לאוגוסט, לספטמבר?

דוד צור: את יכולה לתת לנו תאריכים?

דוד צור: זה דבר שכן אפשר לדבר עליו?

<ד': יכול להיות.

<ד': אין לי כרגע את הרשימה לפי התאריכים הספציפיים של ביצוע העבירות על-ידי האסירים שעליהם מדובר.

משה זלמן פייגלין: האם ברשימת המשוחררים נכללים גם ערבים ישראלים?

<ד': אני לא יכולה להתייחס.

מירי רגב: תודה.

מירי רגב: הבנתי.

מירי רגב: באת כדי להגיד לנו שאת לא יכולה להתייחס.

מירי רגב: נעבור לנציגי שירות בתי-הסוהר.

מירי רגב: תגידי לנו מה ההנחיות שקיבלתם מהדרג המדיני.

<רונית זר: אתחיל אולי מהסוף.

<רונית זר: לא קיבלנו עדיין שום רשימות.

מירי רגב: אציג לפרוטוקול.

מירי רגב: הדוברת היא רמ"ח האסיר בשב"ס, רונית זר.

מירי רגב: גם היא היתה שותפה לדיונים הקודמים בוועדת הפנים והגנת הסביבה.

מירי רגב: שאלתי קודם שאלות מנחות אבל ניתן לה להגיד מה שהיא מבקשת לומר ואחר-כך נוכל לשאול.

<רונית זר: נתחיל מהסוף.

<רונית זר: אין רשימות ואין מועד לשחרור.

<רונית זר: כולנו, כמו כל מדינת ישראל, יודעים שהיה אמור להיות שחרור בחודש מרץ.

<רונית זר: מעבר לזה לא קיבלנו שום הודעה אחרת.

<רונית זר: אנחנו גורם מבצע.

<רונית זר: ברגע שנקבל את ההודעה ואת הרשימות נפעל, כפי שפעלנו בעבר.

מירי רגב: כלומר, כרגע אין לכם היערכות ליציאה של אף טרוריסט מהכלא?

<רונית זר: אין שום היערכות כרגע.

מירי רגב: אתם לא יודעים כרגע אם בתוך הרשימה נכללים ערביי ישראל?

<רונית זר: אין היערכות.

<רונית זר: אין רשימה.

<רונית זר: שום רשימה לא הועברה, שום הליך בדיקה עוד לא החל.

<מאיר אינדור: אביא דברים שנאמרו בבג"ץ על-ידי המדינה בעתירות שלנו.

<מאיר אינדור: קיבלנו תשובות.

מירי רגב: מתי?

<מאיר אינדור: בשלוש העתירות האחרונות שלנו נאמר שהדברים עובדים כך: הרשימה הכללית כוללת את כל מי שרצחו לפני החתימה על הסכמי אוסלו.

<מאיר אינדור: על זה היה לנו ויכוח, מה הוא המועד של הסכם אוסלו.

מירי רגב: זה מה שאמרה בזמנו בוועדה אמי פלמור ממשרד המשפטים.

מירי רגב: היא אמרה שאותה רשימה היא זאת שעליה אנחנו מדברים.

מירי רגב: אני מבינה שגורמי הביטחון עדיין לא מודעים לכך.

<מאיר אינדור: בתוך הרשימה, שעליה הממשלה התחייבה בהחלטה הראשונה, יש 14 רוצחים ישראלים, שעליהם יצטרכו לערוך דיון נפרד במסגרת הממשלה, ושם מתוך בדיקה שלנו אין רוב, ובצדק.

<מאיר אינדור: אמר לי את זה השר יעקב פרי, אמרה לי את זה ציפורה לבני.

<מאיר אינדור: הם אמרו שהם לא יעלו את נושא שחרור המחבלים הישראלים כי הם מתנגדים לזה.

<מאיר אינדור: פה נמצא כביכול הפלונטר.

<מאיר אינדור: הפלסטינים דורשים גם את הרוצחים הישראלים יען כי אצלם רוצחים פלסטינים ישראלים, או רוצחים ערבים ישראלים ששירתו את האומה הערבית גם הם נמצאים תחת חסותם.

<מאיר אינדור: לשמחתנו הקו הזה עדיין לא נחצה.

באסל גטאס: אתה לא יודע ששוחררו אסירים פלסטינים בעלי אזרחות ישראלית בהסכמים קודמים?

<מאיר אינדור: לא, זה קרה פעם אחת בעסקת שליט, "עם אקדח על הרקה".

באסל גטאס: לא נכון.

באסל גטאס: בעסקת ג'יבריל שוחררו ערבים ישראלים.

<מאיר אינדור: אני מבין שאדוני הוא האדבוקט של האסירים הישראלים.

מירי רגב: מותר לו להתבטא.

מירי רגב: הוא חבר כנסת והוא אומר את עמדתו.

באסל גטאס: אני אומר לך ששוחררו ערבים ישראלים.

באסל גטאס: אל תגיד שלא היה תקדים.

<מאיר אינדור: לא היה תקדים של רוצחים ישראלים ששוחררו, אלא רק תחת מעשה סחיטה.

משה זלמן פייגלין: חבר הכנסת גטאס, תוכל לתת לנו דוגמה?

באסל גטאס: כן, בטח.

באסל גטאס: הם שכנים שלי ממג'ד אל כרום.

באסל גטאס: אמיר מנצור לדוגמה.

באסל גטאס: אני אומר לך ששוחררו.

<מאיר אינדור: באיזה תנאי?

<מאיר אינדור: באיזו עסקה?

באסל גטאס: כאשר היו חיילים חטופים.

<מאיר אינדור: לזכותה של שרת המשפטים, היא אומרת, ולכן היא גם התנגדה.

<מאיר אינדור: במקרה שעמדו "עם אקדח על הרקה" וחטפו אנשים אז באמת מדינת ישראל נכנעה.

<מאיר אינדור: ואז בא חבר כנסת נכבד מן המגזר הערבי ואומר: כיוון שזה כבר נעשה בואו נמשיך.

משה זלמן פייגלין: חבר הכנסת גטאס, האם ידוע לך על מקרים ששוחררו ערבים ישראלים לא תחת איום ברצח?

משה זלמן פייגלין: כלומר, לא במסגרת פיגוע מיקוח?

באסל גטאס: בהסכמי אוסלו הראשונים היו שחרורים אבל לא- - -

משה זלמן פייגלין: אודה לך אם תביא לי דוגמאות.

דוד צור: האם יש לך נתון על מספר האסירים שנותרו, שביצעו עבירות לפני הסכמי אוסלו, שהם לא אזרחים ישראלים?

<רונית זר: על-פי הרישום שבידינו יש 30 ברשימה.

מירי רגב: 30 אסירים שיושבים בכלא עוד לפני הסכמי אוסלו.

מירי רגב: זה כולל ה-14?

<רונית זר: אנחנו לא יודעים.

<רונית זר: יש רשימה של 30.

מירי רגב: 30 שנאסרו לפני הסכמי אוסלו.

מירי רגב: וכמה מתוכם הם ערביי ישראלי?

<רונית זר: אין לי את הרשימה של ערביי ישראל.

דוד צור: - - -

מירי רגב: כלומר, ה-30 כוללים את כולם, כולל את ערביי ישראל?

<רונית זר: זה מה שאנחנו יודעים.

מירי רגב: כלומר, המספר 30 כולל 14 ערביי ישראל.

דוד צור: כמה עוד צריך לשחרר?

<רונית זר: 26.

<קריאה: את יכולה לחזור מי הם בדיוק ה-30 הללו?

דוד צור: זה מתמטיקה פשוטה.

דוד צור: יש בסך הכול 16 שהם פלסטינים לא ישראלים.

דוד צור: צריך לשחרר 26.

דוד צור: אני הלכתי צעד קדימה.

מירי רגב: אם יש 30 בסך הכול, מתוך ה-30 יש 14 ערביי ישראל.

מירי רגב: מה-30 תוריד 14, כמה נשאר?

דוד צור: מה שאמרתי.

מירי רגב: יפה.

מירי רגב: זאת אומרת שה-26 חייבים לכלול ערביי ישראל לפי המתמטיקה הפשוטה.

<שרה כהן העצני: אבל עכשיו רוצים לשנות את התנאים.

מירי רגב: כמה יהודים יושבים בכלא עוד לפני הסכמי אוסלו, פרט לעמי פופר?

<רונית זר: אנחנו לא מנהלים רשימה כזאת.

באסל גטאס: כל הרוצחים היהודים על רקע ביטחוני שוחררו כבר.

<עופרה בר-ששת: אף אחד לא שוחרר.

<עופרה בר-ששת: עמי פופר יושב כבר 24 שנים בכלא.

באסל גטאס: רק עמי פופר נשאר עדיין בכלא.

<עופרה בר-ששת: אז שישחררו את עמי פופר.

באסל גטאס: מי שהיה לו גזר-דין – כולם אחרי הסכמי אוסלו.

מירי רגב: אנחנו מדברים על לפני הסכמי אוסלו.

באסל גטאס: היא שואלת למה לא משחררים גם רוצחים יהודים.

מירי רגב: נכון.

מירי רגב: אם משחררים פלסטינים וערבים ישראלים אז צריך לשחרר את כולם.

<עופרה בר-ששת: אני מבקשת, חבר הכנסת גטאס, שתגיד שאפשר לשחרר גם את עמי פופר.

מירי רגב: שאלות נוספות לשירות בתי-הסוהר, בבקשה.

דוד צור: אתייחס באופן כללי.

דוד צור: קודם כול, את עמדתי העקרונית אמרתי.

<מאיר אינדור: אולי תחזור עליה כי זה כמו שמן בעצמותיי.

דוד צור: אני מוכן לחזור עליה.

דוד צור: העמדה העקרונית שלי היא נגד שחרור מחבלים.

דוד צור: קודם כול, שחרור מחבלים מחליש מאוד את העמידה שלנו בפני הלחימה בטרור.

דוד צור: שנית, הוא לא ערכי, הוא לא מוסרי.

דוד צור: הוא גם לא תורם למהלך.

דוד צור: אם הממשלה רוצה לשחרר במסגרות חנינה למיניהן ולא לכרוך את זה אל תוך תהליך פוליטי מדיני, הדבר הזה בעיניי לגיטימי.

דוד צור: הוא מחליש את מערכת המשפט.

דוד צור: אני מתנגד גם לשחרור של האסירים היהודים במשוואה הזאת כי הוא מחליש אותנו בעמידה העקרונית, שאומרת: אנחנו נגד שחרור רוצחים, נקודה.

דוד צור: מכיוון שהוזכרה פה כמה פעמים שרת המשפטים, דובר לכאורה על הניגודים ועל הקושי שלה בהחלטות, אז אני אומר קודם כול להבהרה – אני לא על תקן המגונן – שרת המשפטים התנגדה גם בעסקת שליט, כשזה לא היה פופולרי, עוד לפני העסקה.

דוד צור: אחרי העסקה שמעתי הרבה מאוד קולות.

מירי רגב: אם היא מתנגדת עכשיו, למה היא לא אומרת שהיא מתנגדת לשחרור המחבלים?

דוד צור: גם אני יצאתי לפני עסקת שליט וטענתי שזה לא נכון ולא מוסרי ולא צריך לשחרר מחבלים תמורת שליט.

דוד צור: שרת המשפטים אמרה את זה.

דוד צור: לא הייתי אז בפוליטיקה ואמרתי את דעתי, ועכשיו אני בפוליטיקה ואני אומר את דעתי שוב.

דוד צור: שרת המשפטים התנגדה אז.

דוד צור: היא היתה בין הבודדים כאשר יצאה בקול ברור וצלול נגד שחרור מחבלים.

דוד צור: לצערנו במהלכים הפוליטיים שהיו ראש הממשלה בסוף קיבל החלטה, ביחד עם הממשלה כולה, קיבלו החלטה כנראה בין ברירות אחרות שהיו על השולחן.

דוד צור: אני אומר "כנראה" כי עד היום זה לא ברור.

<מאיר אינדור: אבל בעניין המדיני היא אומרת כן, ואנחנו אמרנו לה, ואומרים את זה פה, שחרור מחבלים כתנאי פתיחה או כתנאי בכלל למשא ומתן מדיני זה גם "אקדח על הרקה".

דוד צור: אני מסכים שלא צריך.

מירי רגב: עמדתך ברורה.

מירי רגב: לפני חבר הכנסת באסל גטאס, הצטרף אלינו היועץ המשפטי של המשרד לביטחון פנים, שלום ובוקר טוב.

מירי רגב: האם אתה יכול להגיד לנו כמשרד הממונה על השב"ס, שאמור לוודא שהחלטות הממשלה והחלטות השר אכן השב"ס פועל על-פיהן, האם אתה יודע על הרשימה שאמורה לעבור אליכם?

מירי רגב: מאילו בתי-סוהר אמורים לצאת אותם מחבלים?

מירי רגב: האם יש איזה ניסיון לכלול גם שחרור של רוצחים יהודים בעניין הזה?

<יואל הדר: אם היתה לנו הרשימה הזאת היינו מעבירים אותה כבר לשב"ס.

<יואל הדר: מאחר ועדיין לא קיבלנו רשימה אז אנחנו באותו מצב כמו השב"ס במקרה הזה.

<יואל הדר: זה דירקטיבה לא של המשרד לביטחון פנים במקרה הזה.

<יואל הדר: המשרד לביטחון פנים במקרה הזה הוא גורם מבצע.

<יואל הדר: אם זה יגיע אלינו לביצוע נעשה את זה בצורה הטובה ביותר, כפי שעשינו במקרים הקודמים.

מירי רגב: אכן השב"ס עשה את עבודתו באופן ראוי.

מירי רגב: הבעיה היא לא השב"ס.

מירי רגב: השאלה שלי אליך, רונית זר, מתי קיבלתם את רשימת האסירים בפעימה השלישית?

מירי רגב: כמה זמן לפני הפעימה?

<רונית זר: דומני 2-3 ימים לפני הפעימה.

<רונית זר: מספר ימים לפני השחרור.

מירי רגב: האם זומנתם לדיונים בסוגיות האלה לאחרונה?

<רונית זר: בשלב זה לא.

<רונית זר: לא התקיים עדיין שום דיון.

מירי רגב: בבקשה, חבר הכנסת גטאס.

באסל גטאס: אני רוצה שוב ושוב להבהיר, אני נזקק להבהיר שוב שהסכם השחרור של 104 אסירים היה ללא שום קשר למהלך המדיני.

<מאיר אינדור: תגיד רוצחים.

<מאיר אינדור: לא אסירים.

באסל גטאס: אל תקטע אותי ואל תדבר איתי כעת.

באסל גטאס: אני אומר את מה שאני רוצה בשפה שלי ואל תתערב.

מירי רגב: תנו בבקשה לחבר הכנסת גטאס להשלים את אמירותיו.

באסל גטאס: ההסכם הזה נעשה בחסות אמריקאית.

באסל גטאס: בעצם הוא הסכם בין ארצות-הברית ובין ישראל יותר אפילו מאשר בין ישראל לבין הרשות הפלסטינית.

באסל גטאס: כשהוחלט עליו, הוחלט על שחרור כל 104 האסירים.

באסל גטאס: הקריטריון היחיד היה: כל מי שנאסר לפני הסכם אוסלו.

באסל גטאס: לידיעתך ולידיעת כל מי שיושב כאן, רובם ככולם היו אמורים להשתחרר ב-1996.

<מאיר אינדור: לא נכון.

<מאיר אינדור: אני גם מתמצא בתהליך המדיני.

<מאיר אינדור: רבין התנגד לזה לפני כן.

באסל גטאס: חודשים היו בינם לבין השחרור הסופי.

באסל גטאס: אז הם יושבים בכלא עוד 17 שנים כי ההיגיון של הסכם אוסלו היה להגיע לפשרה ולשלום בין שני העמים, כאשר ברור שבמסגרת אותו שלום והשלמה ישוחרר כל מי שנתן את הדין וישב בכלא שנים רבות בגין מעשיו, זה דין של שלום אחרי מלחמות בין עמים.

<מאיר אינדור: בין חיילים.

<מאיר אינדור: לא בין רוצחים ובין עם נורמלי.

<עליזה ליזי המאירי: איזה שלום יש?

באסל גטאס: היחיד שלא צריך להאשים באי-השכנת שלום אחרי הסכם אוסלו זה ישראל, כך אני חושב.

מירי רגב: ברור, אנחנו אשמים בכלל שיש לנו מדינה.

מירי רגב: ..

באסל גטאס: מאז ההתנחלויות רק הלכו והתפתחו.

<אליחי בן ישי: על מה אתה מדבר?

<אליחי בן ישי: חוצפה- - -

<שי אודסר: פשוט חוצפה מה שאתה אומר פה.

<שי אודסר: אתה טרוריסט, כמו כולם.

באסל גטאס: מי אתה?

<שי אודסר: אבא שלי נרצח בפיגוע טרור.

באסל גטאס: אני רוצה ששמו יירשם.

באסל גטאס: הוא קורא לחבר כנסת טרוריסט.

באסל גטאס: תצלמו אותו.

מירי רגב: אל"ף, אתה יכול לצלם אותו.

מירי רגב: בי"ת, הוא מדבר מתוך כאב.

מירי רגב: אבא שלו נרצח.

<שי אודסר: חוררו אותו ב-40 כדורים.

באסל גטאס: אתה לא יכול להגיד לחבר כנסת שהוא טרוריסט גם אם כואב לך.

מירי רגב: גם אם זה נכון או לא נכון, הוא לא יכול לקרוא לך טרוריסט.

מירי רגב: התפקיד שלי לוודא שלא מעליבים פה חברי כנסת.

<שי אודסר: סליחה.

מירי רגב: נרשמה התנצלותו בפרוטוקול.

מירי רגב: אני מבינה את הכאב שלך.

<שי אודסר: 40 כדורים ירו באבא שלי.

<שי אודסר: אראה לך תמונה מדוח הפיגוע, איך הוא נראה.

באסל גטאס: הבעיה שכל פעם שמוחלט על פעימה לשחרור אסירים אני יודע שזה הריטואל, כולל שמירי רגב מזמנת כינוס של- - -

מירי רגב: והיא תמשיך לזמן.

<עליזה ליזי המאירי: אנחנו ריטואל.

<עליזה ליזי המאירי: ..

באסל גטאס: זה הריטואל בשביל להפעיל לחצים על הממשלה לא לשחרר.

באסל גטאס: אבל זה הסכם בינלאומי.

מירי רגב: לא ראיתי שאתם עומדים בהסכמים בינלאומיים.

מירי רגב: כשאתם תעמדו, אנחנו נעמוד.

באסל גטאס: מי זה "אתם"?

מירי רגב: הפלסטינים, שאתה מייצג אותם כל-כך טוב.

באסל גטאס: אני לא מייצג את הרשות הפלסטינית.

מירי רגב: כשהפלסטינים יעמדו בהסכמים בינלאומיים אנחנו נעמוד בהם.

באסל גטאס: כאן אני לא מייצג את הרשות הפלסטינית.

באסל גטאס: אני מייצג את ציבור הבוחרים שלי, את מי ששלח אותי.

מירי רגב: כאן אתה מייצג רק את האסירים הביטחוניים, הרוצחים, הטרוריסטים.

באסל גטאס: לא.

באסל גטאס: איך את אומרת דבר כזה?

באסל גטאס: אני מייצג את הרוצחים הטרוריסטים?

מירי רגב: אני אומרת שמבחינתי האסירים הביטחוניים, היהודים והערבים, לא אמורים להשתחרר.

באסל גטאס: אני יודע שאת אומרת שאנחנו בוגדים.

באסל גטאס: אמרת בטלוויזיה שאנחנו בוגדים.

מירי רגב: בוודאי.

מירי רגב: אני חושבת שחלק מחברי הכנסת הערבים הם בוגדים, ברור.

באסל גטאס: אני חושב שלא ראוי לכנסת ישראל שמישהי כמוך תעמוד בראש ועדה.

מירי רגב: האמת היא שלא ראוי לנו שאתם כסוסים טרויאניים תהיו חלק מן הפרלמנט.

באסל גטאס: את פשיסטית גם בתפיסת העולם, ימנית.

באסל גטאס: באמת בכל דמוקרטיה אחרת מישהו כמוך לא היה נבחר.

מירי רגב: בכל דמוקרטיה אחרת חלק מחברי הכנסת לא היה בפרלמנט.

באסל גטאס: מישהו כמוך היה נחשב מחוץ למערכת הפוליטית כי היה מוגדר כגזען, היה מוגדר כך על-פי חוק.

באסל גטאס: אני אומר דבר כזה, אם ביבי נתניהו, על-פי מה שדווח בתקשורת, העלה את עניין שחרור פולארד בתמורה לפעימה הרביעית אז כבר אל תדברו על נושאים מורליים ונושאים אתיים ולא יודע מה.

באסל גטאס: אם ראש ממשלת ישראל- -

<מאיר אינדור: פולארד עצמו לא רוצה שישחררו מחבלים תמורתו.

באסל גטאס: - -הסכים שמול שחרור פולארד ישוחררו כל האסירים בפעימה הרביעית אז אל תמשיכו לדבר על עניינים של רוצחים ו"דם על הידיים".

<מאיר אינדור: פולארד עצמו אמר שהוא לא רוצה שישחררו מחבלים.

מירי רגב: אם היית מגיע בתחילת הדיון היית שומע שאמרתי שאני נגד שחרור מחבלים.

באסל גטאס: לא אמרתי שהייתי בשיחה.

באסל גטאס: אמרתי: על-פי מה שפורסם.

<מאיר אינדור: עזוב, פולארד לא רוצה.

באסל גטאס: ראש ממשלת ישראל נשא ונתן עם ראש המדינה שהיא הידידה הכי טובה שלנו.

<מאיר אינדור: זה לא רלוונטי, אדוני.

<מאיר אינדור: פולארד כתב:

<מאיר אינדור: אינני רוצה שישחררו אותי על גב שחרור אסירים.

באסל גטאס: לא אכפת לי מה הוא כתב.

באסל גטאס: אני ציינתי מה אמר נתניהו.

באסל גטאס: אם נתניהו השתמש בקלף הזה בשביל לשחרר את פולארד- - -

<מאיר אינדור: השאלה, אתה בעד שחרור מחבלים?

באסל גטאס: אני בעד שחרור ה-104.

באסל גטאס: מה זה?

באסל גטאס: האנשים האלה יושבים 17 שנים כתוספת.

באסל גטאס: הם היו אמורים להשתחרר במסגרת הסכם אוסלו.

<שרה כהן העצני: הם היו צריכים למות.

<עליזה ליזי המאירי: אתה מגנה את מה שהם עשו?

באסל גטאס: אני מגנה כל הרג של חפים מפשע.

מירי רגב: אם כך, הם לא צריכים לצאת מן הכלא.

באסל גטאס: אני מגנה כל פעולה שהורגת ותוצאתה הרג של חפים מפשע.

באסל גטאס: אני בעד מאבק בלתי מזוין, ללא אלימות, לשחרור של העם הערבי הפלסטיני וכינון מדינה עצמאית.

מירי רגב: יש את ירדן לא רחוק מפה.

באסל גטאס: את בעד שלום?

באסל גטאס: מה את עושה פה בכלל?

באסל גטאס: מה אתם עושים בהתנחלויות?

באסל גטאס: ההתנחלויות פוגעות בשלום.

מירי רגב: בהתנחלויות חיים 300,000 תושבים.

באסל גטאס: אי אפשר לשלוט על עם- - - אנחנו הקורבן ויוצא שאנחנו המואשמים.

באסל גטאס: מי שקורבן הוא מי שאין לו מולדת ואין לו מדינה עצמאית ושישראל כובשת את האדמה שלו.

<מאיר אינדור: אנחנו מדברים על מעשי הטרור.

<מאיר אינדור: אתה מחפש הצדקה למעשי הטרור.

באסל גטאס: בסוף הקורבנות מיואשים.

מירי רגב: חבר הכנסת גטאס ממשיך את דברי אבו מאזן.

באסל גטאס: אתה יודע שהיו טרוריסטיים שהוגדרו כך וישבו בראש ממשלת ישראל.

באסל גטאס: מנחם בגין ויצחק שמיר, שהוגדרו כטרוריסטים, ישבו בראש ממשלת ישראל.

באסל גטאס: אל תטיף לי מוסר.

<מאיר אינדור: אין הצדקה למעשי טרור.

מירי רגב: סיימת את דבריך.

באסל גטאס: על הרג חפים מפשע.

באסל גטאס: מי שפוצץ כאן את קינג דיוויד – אתה יודע מי.

מירי רגב: מי שהם הטרוריסטים כאן זה אנשים שאתה מייצג אותם.

מירי רגב: לעולם לא תהיה פה מדינה דו-לאומית, אני מבטיחה לך.

מירי רגב: אתה תלך לירדן.

באסל גטאס: אתם מונעים הקמת מדינה פלסטינית.

מירי רגב: לא תהיה מדינה פלסטינית, אני מבטיחה לך, לא תהיה.

באסל גטאס: לא תהיה מדינה אחת דו-לאומית.

מירי רגב: לא.

מירי רגב: תהיה רק מדינה יהודית ולצדה עזה.

<מאיר אינדור: שוב ושוב חברי כנסת ערבים- - -

באסל גטאס: מה אתם עושים עם 5 מיליון פלסטינים בין הים לים?

מירי רגב: הם מייצגים את החמאס, הם מייצגים את הפלסטינים.

באסל גטאס: אני מודה לכם.

<מאיר אינדור: אמרת, זרקת את הפצצה ועכשיו אתה הולך?

מירי רגב: עזוב, הוא לא יכול להתמודד.

<מאיר אינדור: הריטואל שלכם, שאתם הופכים להיות עורכי-דין של רוצחים.

מירי רגב: מירי רגב גאה על מה שהיא אומרת ותמשיך להגיד את זה על אפכם ועל חמתכם.

מירי רגב: (מחיאות כפיים)

מירי רגב: אין מחיאות כפיים בוועדה.

באסל גטאס: זה הפך להיות מרכז הליכוד.

מירי רגב: חבר הכנסת פייגלין, בבקשה.

משה זלמן פייגלין: ראינו כאן

משה זלמן פייגלין: הדגמה לאיזו תרבות רצחנית מייצגים כאן חלק מחברי הכנסת הערבים.

משה זלמן פייגלין: חבר הכנסת גטאס לא היה מסוגל לכנות את רוצחיהם של נשים וילדים תחת הכותרת רוצחים, מסיבה פשוטה מאוד.

משה זלמן פייגלין: הוא רואה אנשים שרוצחים ילדים כלא-יודע-מה, כלוחמי חופש או כפי שהוא יגדיר.

משה זלמן פייגלין: אז פרצופו נחשף, הייתי אומר, בפעם הראשונה מעצם חוסר היכולת להגדיר רוצחים שפלים כאלה כרוצחים, מבחינתו, ובפעם השנייה כאשר הוא ערך השוואה בין רצח ובין בנייה.

משה זלמן פייגלין: לבנות שווה לרצח מבחינת מה שאמר חבר הכנסת גטאס.

משה זלמן פייגלין: אלה דברים חמורים ביותר, דברים שפלים ביותר.

משה זלמן פייגלין: אני מצפה מכל אדם בישראל, ולא משנה אם הוא איש שמאל או ימין, שיגנה בחריפות רבה את הדברים הללו.

משה זלמן פייגלין: אני פונה כאן לכל אדם ששומע אותי עכשיו בציבור הישראלית, כל אדם שפוי, ולא משנה אם הוא איש שמאל או איש ימין, דתי או חילוני, ערבי מוסלמי או יהודי, לגנות בחריפות.

משה זלמן פייגלין: מי שלא מגנה את הגישה הזאת, שלא מסוגל להוציא את המילה רוצח כלפי מי שקוטל נשים וילדים, אזרחים תמימים, כלפי מי שבא אל תוך חדר ילדים ורוצח תינוקות בשנתם, מי שלא מסוגל לקרוא לו רוצח, מי שיושב פה בכנסת ישראל ולא מסוגל לגנות את הדברים הללו בפועל מעודד אותם.

משה זלמן פייגלין: זה דבר ראשון.

משה זלמן פייגלין: דבר שני, ההשוואה השפלה הזאת בין אותם מעשי רצח איומים ונוראים לבין בנייה, שיכולה להיות עליה מחלוקת, אני אישית חושב שזה הדבר החיובי ביותר, הציוני ביותר, הנשגב ביותר, לבנות ולהפריח את שממותיה של ארץ ישראל.

משה זלמן פייגלין: יכול לבוא גטאס או כל אחד אחר ולהגיד: אני חושב שזה מכשול לשלום.

משה זלמן פייגלין: זה לגיטימי, ויכוח לגיטימי.

משה זלמן פייגלין: אבל להשוות את הבנייה הזאת, לשים אותה על מישור אחד כמעשה רצח, זה דבר שלא ייעשה.

משה זלמן פייגלין: אני לא יודע למי לפנות כאן, אבל אני פונה בקרב היושבים כאן, לפחות בקרב חברי הכנסת, חבר הכנסת צור, אני מצפה ממך לגנות את הדברים כאן ועכשיו כדי שהדברים יהיו באמת על דעת הוועדה כולה, שסוג כזה של השוואות לא יכול להישמע בכנסת ישראל.

מירי רגב: אני חייבת לסיים את הדיון.

מירי רגב: אני רוצה לסכם.

משה זלמן פייגלין: אסתפק במילים הללו.

משה זלמן פייגלין: כשהדברים עוברים ללא תגובה הם מתבססים.

מירי רגב: תודה רבה לך, חבר הכנסת פייגלין.

מירי רגב: אני בטוחה, כמי שמכירה אותו, שגם חבר הכנסת דוד צור שותף לדבריך.

מירי רגב: אני רוצה לסכם את הדיון בכמה הנחיות להמשך לגבי ההיערכות של השב"ס לקראת השחרור המיועד.

מירי רגב: קודם כול, פרצופם האמיתי של חברי הכנסת הערבים נחשף כל פעם מחדש.

מירי רגב: אין זה סוד, קראתי לחלק מחברי הכנסת האלה סוסים טרויאניים.

מירי רגב: אין אף מדינה בעולם שהיתה מוכנה שחברי כנסת מן הסוג הזה יהיו בפרלמנט.

מירי רגב: מדינת ישראל היא מדינת העם היהודי, שתחיה בכבוד עם כל מיעוט ערבי.

מירי רגב: לעולם היא לא תהפוך להיות מדינה דו-לאומית.

מירי רגב: זאת עמדתי, אמרתי אותה מספר פעמים ואני חוזרת עליה פה לטובת הפרוטוקול ובהמשך לדברים שאמר פה חבר הכנסת באסל גטאס.

מירי רגב: דבר נוסף שאני מבקשת לומר לפרוטוקול, אין קשר בין ההתנחלות לטרור, ההיפך הוא הנכון.

מירי רגב: מי שעושה את הטרור זה אותם אנשים שמנסים למנוע מן העם היהודי לחיות במולדתו.

מירי רגב: צר לי שזאת האמירה של חבר הכנסת גטאס.

מירי רגב: התפקיד שלנו כממשלה וככנסת הוא לוודא שאנחנו שומרים על ביטחונם ואיכות חייהם של 300,000 מתיישבים שממשלות ישראל שלחו אותם לחיות בהתנחלויות.

מירי רגב: הם לא סללו לעצמם את הכבישים, הם לא חיברו את עצמם לגנרטורים של חשמל.

מירי רגב: המדינה עשתה את זה, ולכן התפקיד שלנו לוודא שהם חיים שם ושאנחנו שומרים על איכות חייהם.

מירי רגב: אני גם רוצה לשמור פה על כבודו של בגין.

מירי רגב: בגין רחוק מלהיות רוצח.

מירי רגב: הוא אחד המנהיגים האהודים של העם כולו, בוודאי של הליכוד.

דוד צור: וגם שמיר.

מירי רגב: וגם שמיר.

מירי רגב: לא שמעתי שהוא דיבר על שמיר, אז בוודאי גם שמיר.

משה זלמן פייגלין: אגב, בדוגמה שהוא הציג, נשלחה אזהרה לכל יושבי מלון "קינג דיוויד" 20 דקות קודם לפיצוץ.

משה זלמן פייגלין: הבריטים בציניות ומתוך זחיחות-דעת לא פינו את האנשים.

מירי רגב: ברור לחלוטין שהתפקיד של חברי הכנסת הערביים הוא שאנחנו לא נהיה מדינה יהודית, של רובם לפחות.

מירי רגב: אנחנו שומעים את זה, אנחנו רואים את זה.

מירי רגב: אנחנו צריכים לפקוח את עינינו ולהבין מה התפקיד שלנו פה בכנסת ישראל.

מירי רגב: אני חוזרת ואומרת, ומבקשת שזה יופיע בסיכום הדיון ויישלח כמובן לראש הממשלה, קודם כול אנחנו קוראים לראש הממשלה, כל חברי הוועדה שהיו כאן, לא לשחרר אסירים ביטחוניים, טרוריסטים, בין שהם יהודים ובין שהם ערבים.

מירי רגב: נלמד מהאמריקאים כבוד לאומי.

מירי רגב: כפי שהם לא משחררים את פולארד בשל בגידה בוודאי הם לא היו משחררים אף אחד מאותם רוצחים על רקע טרוריסטי.

מירי רגב: להיפך, הם עשו את מה שהם צריכים לעשות באפגניסטן באומץ רב.

משה זלמן פייגלין: סליחה, גברתי, אבל במידה וכן משחררים- - -

מירי רגב: רק רגע, עוד לא סיימתי את הסיכום.

מירי רגב: אף אחד לא יפריע לי עכשיו בעת הסיכום.

מירי רגב: אני קוראת לממשלת ישראל ולראש הממשלה לא לשחרר אסירים ביטחוניים.

מירי רגב: אני חושבת שההשוואה, אם אכן זה נכון, שהציעה אותה ארצות-הברית, בין שחרורו של פולארד לשחרור אסירים ביטחוניים היא השוואה לא נכונה, לא טובה ולא מקדמת אותנו לשום מקום.

מירי רגב: ג'ונתן פולארד צריך להשתחרר מהכלא ללא קשר לאסירים הביטחוניים.

מירי רגב: הקשר הזה שהאמריקאים עושים בטעותו יסודו, הוא קשר מבזה ולא נכון.

מירי רגב: אני חושבת שראש הממשלה צריך, אם אכן קיימת הצעה כזאת, לדחות אותה.

מירי רגב: צריך לדרוש את שחרורו של פולארד ללא קשר לאסירים ביטחוניים.

מירי רגב: כל תוכנית שחרור האסירים באה מתוך כוונה שנתקדם במשא ומתן.

מירי רגב: שחררנו בשלוש פעימות אסירים ביטחוניים ולא התקדמנו במשא ומתן, ההיפך הוא הנכון.

מירי רגב: יש לנו יותר טרור מעזה ויש לנו את אבו מאזן, שבכל מקום אפשרי אומר שהוא לא מוכן להכיר בנו כמדינה יהודית.

מירי רגב: לכן ראש הממשלה צריך להפסיק את כל המשא ומתן עם אבו מאזן ולהגיד לעולם כולו: לא תקום כאן שום מדינה פלסטינית בגבולות 67.

מירי רגב: אין לנו פרטנר אמיתי, ואם רוצים ללכת לפרטנר אמיתי בבקשה נתחיל בעזה תחילה, שאבו מאזן ייקח את עזה, שידאג שלא יהיה שם טרור, שיהיה חינוך נכון לפלסטינים, שתהיה כלכלה טובה לפלסטינים, ואז נשב לדבר.

מירי רגב: כל עוד זה לא קורה אין לנו עם מי לדבר.

מירי רגב: אם ראש הממשלה יחליט לשחרר את האסירים הביטחוניים אז כמובן שג'ונתן פולארד צריך להשתחרר וצריך בתוך המשוואה הזאת להכניס גם אסירים יהודים שנאסרו לפני הסכם אוסלו, כי צדק הוא צדק, ולא רק אסירים ביטחוניים פלסטינים.

מירי רגב: אני מבקשת להעביר מכתב ללשכת ראש הממשלה, הערה על כך שהם לא כיבדו את הכנסת ואת ועדת הפנים והגנת הסביבה כאשר שלחו לכאן נציגה שלא אמרה דבר ולא הוסיפה אור לשאלות ששאלנו.

מירי רגב: ביקשנו שיגיע לכאן נציג של ראש הממשלה, בעיניי ראש המל"ל או מזכיר הממשלה, להגיד מה הם הקריטריונים, ולא להתחבא מאחורי נציגה שלא יודעת להגיד לנו דבר.

מירי רגב: אני רואה בזה צעד של לשכת ראש הממשלה שאינו מכבד את הכנסת ואת הוועדה.

מירי רגב: הם היו צריכים לבוא לכאן ולענות תשובות ברורות לגבי הקריטריונים.

מירי רגב: הרי בסופו של דבר נדע את שמות האסירים ונדע מי הם ונדע מתי זה קורה.

מירי רגב: הם היו צריכים לבוא לכנסת ולהציג את הרשימה הזאת.

מירי רגב: לסיום, אני מבקשת להביא הצעת חוק, שאוביל אותה כיושבת-ראש הוועדה, ומי שירצה להצטרף אליי מוזמן, שאני מבקשת שהיועץ המשפטי של הוועדה ינסח לי, שאומרת שממשלת ישראל וראש הממשלה לא יכולים לקבל החלטה על שחרור אסירים ביטחוניים, רוצחים טרוריסטים ללא אישור הכנסת.

מירי רגב: לא יכול להיות שכנסת שנבחרת אין לה יכולת, חוץ מאשר להעביר עמדה ברורה לראש הממשלה, למנוע מהלך.

מירי רגב: אני רוצה שלכנסת ישראל תהיה כן יכולת למנוע מהלך.

מירי רגב: לכן אני מבקשת ממך להכין הצעת חוק ולהעביר אותה כמובן לכל חברי הוועדה ולחברי כנסת אחרים.

מירי רגב: לסיום דבריי, לבי עם המשפחות השכולות שנמצאות כאן סביב השולחן הזה.

מירי רגב: אני יודעת שהמהלך שלכם מאוד-מאוד קשה.

מירי רגב: אנחנו ככנסת, ואני כיושבת-ראש ועדת הפנים והגנת הסביבה, נעשה את כל שניתן להביע את העמדות הנחרצות שהועלו כאן על-ידי חברי הבית השונים.

מירי רגב: חבר הכנסת פייגלין ואני באים מאותה מפלגה אבל נמצא כאן גם חברי חבר הכנסת דוד צור.

מירי רגב: צר לי על המהלך הזה אם הוא ייעשה.

מירי רגב: זה מהלך שממשלת ישראל היא האחראית לו ואני חושבת שהמשך לחץ ציבורי הוא הדבר הנכון שאתם צריכים לעשות.

מירי רגב: בזה סיימנו את הדיון.

מירי רגב: תודה רבה לכולם.